送周次公入浙
作者：韓淲
朝代：宋

paragraphs: 衝風霜雪繁，澗路少行迹。
相望一山爾，那知有行役。
人常畏違離，我懷復難釋。
歲晚欲晤言，門前尚誰客。
臨安至山陰，玉室多仙宅。
酒船尋賀老，才大今詩伯。
東方諸侯上，千騎森華戟。
村館足奇士，龍門可奪席。
優遊何當還，梅花正云白。
無令詩囊空，但恐酒杯窄。
斯時定何時，臘月哉生魄。